P r e d k l a d a c i a    s p r á v a

	Návrh nariadenia vlády Slovenskej republiky o podrobnostiach o prevádzke kúpalísk a podrobnostiach o požiadavkách na kvalitu vody kúpalísk, vody na kúpanie a jej kontrolu bol vypracovaný v súlade s Plánom legislatívnych úloh vlády Slovenskej republiky ako všeobecne záväzný vykonávací právny predpis k zákonu č. 126/2006 Z. z. o verejnom zdravotníctve a o zmene a doplnení niektorých zákonov, ktorý bol 2. februára 2006 schválený Národnou radou Slovenskej republiky. 
V súčasnosti je v platnosti vyhláška Ministerstva zdravotníctva Slovenskej republiky  č. 30/2002 Z. z. o požiadavkách na vodu na kúpanie, kontrolu kvality vody na kúpanie a na kúpaliská v znení vyhlášky Ministerstva zdravotníctva Slovenskej republiky č. 146/2004 Z. z., ktorá je vykonávacou vyhláškou zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov. V citovanom zákone a vyhláške je transponovaná smernica Rady 76/160/EHS o kvalite vody na kúpanie. 
Potreba úplného zosúladenia legislatívy Slovenskej republiky s citovanou smernicou si vyžiadala doplniť do nariadenia vlády Slovenskej republiky povinnosť na dostupnom mieste a v bezprostrednej blízkosti vody na kúpanie sprístupniť verejnosti aktuálne informácie o kvalite vody na kúpanie.
Návrh predloženého nariadenia vlády Slovenskej republiky reaguje aj na požiadavky, ktoré vyplynuli z uplatňovania vyhlášky Ministerstva zdravotníctva Slovenskej republiky       č. 30/2002 Z. z. v  praxi.
Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie. Z uvedeného dôvodu sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nepredkladá. 
	Navrhovaná právna úprava je v súlade s Ústavou Slovenskej republiky, so zákonom o verejnom zdravotníctva a o zmene a doplnení niektorých zákonov, s právnym poriadkom Slovenskej republiky a s medzinárodnými zmluvami a inými dokumentmi záväznými pre Slovenskú republiku.